b'\n_START_ARTICLE_\nValtionperint\xc3\xb6\n_START_PARAGRAPH_\nValtionperint\xc3\xb6 (aiemmin kruununperint\xc3\xb6) tarkoittaa valtion oikeutta ottaa perint\xc3\xb6 itselleen, kun vainajalla ei ole perillisi\xc3\xa4 eik\xc3\xa4 h\xc3\xa4n ole testamentillakaan m\xc3\xa4\xc3\xa4r\xc3\xa4nnyt omaisuudestaan. Valtion oikeuksia perint\xc3\xb6ihin valvova Valtiokonttori voi kuitenkin luovuttaa omaisuuden osittain tai kokonaan vainajan l\xc3\xa4heiselle henkil\xc3\xb6lle, vainajan viimeiselle asuinkunnalle ja peritt\xc3\xa4v\xc3\xa4n kiinteist\xc3\xb6n my\xc3\xb6s kiinteist\xc3\xb6n sijaintikunnalle. Jos j\xc3\xa4\xc3\xa4mist\xc3\xb6n perunkirjoitusarvo on yli 750\xc2\xa0000 euroa, p\xc3\xa4\xc3\xa4t\xc3\xb6ksen omaisuuden luovuttamisesta tekee valtioneuvosto._NEWLINE_Valtionperinn\xc3\xb6st\xc3\xa4 s\xc3\xa4\xc3\xa4det\xc3\xa4\xc3\xa4n perint\xc3\xb6kaaren (40/1965) \xc2\xa05 luvussa ja Ahvenanmaan maakunnan osalta Ahvenanmaan itsehallintolain (1144/1991) \xc2\xa063 pyk\xc3\xa4l\xc3\xa4ss\xc3\xa4. Ahvenanmaalla vakinaisesti asuneen henkil\xc3\xb6n perint\xc3\xb6 menee maakunnalle paitsi maakunnan ulkopuolinen omaisuus, joka menee valtiolle ellei sit\xc3\xa4 tarvita kuolinpes\xc3\xa4n velkojen kattamiseen._NEWLINE_Kun ilman perillisi\xc3\xa4 oleva henkil\xc3\xb6 kuolee ja h\xc3\xa4nell\xc3\xa4 on testamentti, on testamentti annettava tiedoksi Valtiokonttorille. Jos testamenttia ei ole, tehd\xc3\xa4\xc3\xa4n kuolemasta kirjallinen ilmoitus Valtiokonttoriin ja se valitsee kuolinpes\xc3\xa4lle pes\xc3\xa4nhoitajan._NEWLINE_Valtiokonttorin tekem\xc3\xa4\xc3\xa4n omaisuuden luovuttamista koskevaan p\xc3\xa4\xc3\xa4t\xc3\xb6kseen haetaan muutosta hallinto-oikeudelta ja sen antamaan ratkaisuun korkeimmalta hallinto-oikeudelta, jos se my\xc3\xb6nt\xc3\xa4\xc3\xa4 valitusluvan. Valtiolla on my\xc3\xb6s oikeus moittia peritt\xc3\xa4v\xc3\xa4n tekem\xc3\xa4\xc3\xa4 testamenttia nostamalla kanne kuuden kuukauden kuluessa testamentista tiedon saatuaan._NEWLINE_Vuonna 2009 Valtiokonttorille ilmoitettiin 570 henkil\xc3\xb6st\xc3\xa4, jotka olivat kuolleet ilman perillisi\xc3\xa4. Heist\xc3\xa4 343 henkil\xc3\xb6lt\xc3\xa4 l\xc3\xb6ytyi testamentti. Kuolinpesist\xc3\xa4 40 oli sellaisia, ettei niist\xc3\xa4 j\xc3\xa4\xc3\xa4nyt omaisuutta jaettavaksi. Valtiolle tuli omaisuutta 154 pes\xc3\xa4st\xc3\xa4 yhteens\xc3\xa4 19,8 miljoonaa euroa, josta kunnille luovutettiin 10,1 ja yksityisille 3,3 miljoonaa euroa. Valtiolla pysytettiin omaisuutta (rahaa, asuntoja, kiinteist\xc3\xb6j\xc3\xa4) yhteens\xc3\xa4 6,4 miljoonan euron verran. 2000-luvulla on valtioneuvoston p\xc3\xa4\xc3\xa4tett\xc3\xa4v\xc3\xa4ksi vietyj\xc3\xa4 asioita ollut vuosittain 1\xe2\x80\x939 kappaletta.'